Fløjspilleren Rasmus Skram og AaB Håndbold fortsætter samarbejdet. Den nye kontrakt løber frem til d. 30. juni 2010. Rasmus Skram er indtil videre noteret for 35 kampe for AaB Håndbold. Forlængelsen med 21-årige Rasmus Skram glæder sportsdirektør Jan Larsen. - Rasmus Skram er en af vores egne unge, der har gjort det godt og udviklet sig meget den seneste tid. Sammen med Rasmus Wremer danner han en stærk duo på venstre fløj, og med sin positive personlighed er Rasmus Skram også uden for banen en vigtig spiller for os, siger Jan Larsen i en pressemeddelelse. Derudover har AaB skrevet en to-årig kontrakt med en anden af klubbens fløjspillere, Patrick Wiesmach, der i næste sæson er udset til at danne makkerpar på højrefløjen med Jan Lennartsson. Patrick Wiesmach er resten af denne sæson en del af AaB's ynglingehold, der har spillet sig frem til DM-semifinalerne. AaB forlænger ikke kontrakterne med Lasse Mikkelsen, Marco Botin og Mikkel Dons.

Opsummering:
AaB Håndbold har forlænget kontrakten med fløjspilleren Rasmus Skram.